Huishulp aborteer glo baba in badkamerArgieffoto [WAARSKUWING] Die inligting in die berig is nie geskik vir kinders of sensitiewe lesers nie. ŉ Jong vrou het Maandag in die Johannesburgse landdroshof verskyn op aanklag van moord nadat sy na bewering haar ongebore baba in ’n badkamer by haar werkplek geaborteer het. Volgens kapt. Xoli Mbele, woordvoerder van die polisie, is die 22-jarige vrou Vrydag by ŉ huis in Mayfair, Johannesburg, in hegtenis geneem waar sy as huishulp werk. Mbele het gesê die vrou se werkgewer het die polisie omstreeks 08:00 na dié huis ontbied nadat die werkgewer ŉ emmer met ŉ fetus van sowat sewe maande in die huis ontdek het. Mbele het gesê dat die werkgewer agterdogtig geraak het toe die vrou haarself vir sowat twee uur in die badkamer toegesluit het met die kraan wat oopgedraai was. “Sy het vir haar werkgewer gesê sy was haar klere, maar die waspoeier was in die kombuis,” het Mbele bygevoeg. Sy het die badkamer met ŉ emmer verlaat waarna haar werkgewer haar winkel toe gestuur het. Die werkgewer het daarna in die emmer gaan kyk waar die skokontdekking gemaak is. Paramedici is na die toneel ontbied wat die ongebore baba op die toneel dood verklaar het, het Mbele gesê. Die vrou sal weer op 25 Maart in die hof verskyn. Sy sal na verwagting dan om borgtog aansoek doen en bly tot dan in aanhouding.